«Արարատ» Հայկական Միության այս հերթական նախաձեռնությունը տեղի ունեցավ ապրիլի 19-ին Միսլատայի Երիտասարդական Կենտրոնում, ուր, բացի հայ, ռուս, իսպանացի, գերմանացի և այլ ազգերի ներկայացուցիչներից, ներկա էր նաև Միսլատայի քաղաքապետարանի Երիտասարդության հարցերով խորհրդական Տոնի Արենասը (Toni Arenas): Շնորհանդեսի բացման խոսքը վերապահված էր միության նախագահ Արարատ Ղուկասյանին, ում հայտարարությամբ՝ հավաքվածները սկզբնապես մեկ րոպե լռությամբ հարգեցին Հայոց Ցեղասպանության զոհերի հիշատակը: Այնուհետև, անցնելով բուն թեմային, Ա. Ղուկասյանն իր ելույթում նշեց, որ այս միջոցառումը նվիրվում է հայ գրատպության 500-ամյակին: «Թեև գիրքը գրվել է անգլերեն և գերմաներեն լեզուներով, այն նշանակալից տեղ է հատկացնում հայաբնակ աշխարհագրական գոտիներից մեկի անցյալին, ներկային և հնարավոր պայթյունավտանգ ապագային: Այդ իսկ պատճառով այս շնորհանդեսը ցանկանում ենք նվիրել հայ գրքի 500-ամյակին, որի հետ կապված բազմաթիվ միջոցառումներ են տեղի ունենում ինչպես Հայաստանում, այնպես էլ նրա սահմաններից դուրս: Որպես չափանիշ, բավական է նշել, որ ՅՈՒՆԵՍԿՈՆ 2012 թվականի գրքի մայրաքաղաք է հայտարարել Երևանը, համայն հայության մայրաքաղաքը»:- իր խոսքում նշեց նախագահը: